**LETNÝ TÁBOR**

**pre deti zo sociálne slabších rodín zadarmo**

**miesto pobytu: Kremenec Tatranská Lomnica**

**termín pobytu: 01.08. – 08.08.2015**

**CALL CENTRUM MV SR v pracovných dňoch od 08:00 do 18:00 hod**

**0 8 0 0 2 2 2 2 2 2**

**bezplatné telefónne číslo**

**OBSAH**

1 DEFINÍCIA POBYTU

2 PODMIENKY PRIDELENIA POUKAZU NA POBYT

2.1 Minimálne 1 člen spoločne posudzovanej domácnosti je zárobkovo činný

2.2 Celkový príjem spoločne posudzovanej domácnosti za posledný kalendárny

 mesiac nepresahuje 800,00 €

 2.3 Dieťa v čase nástupu do letného tábora spĺňa vekovú hranicu 8 – 12 rokov a je

 zdravotne spôsobilé pobytu v kolektíve bez potreby špeciálnej zdravotnej

 alebo psychologickej starostlivosti

3 ŽIADOSŤ O  ZARADENIE DIEŤAŤA DO LETNÉHO TÁBORA

4 VÝBER DETÍ NA PRIDELENIE BEZPLATNÉHO POUKAZ U DO LETNÉHO

 TÁBORA

5 SPÁDOVÉ ROZDELENIE ZARIADENÍ PODĽA OKRESOV

**1 DEFINÍCIA POBYTU**

 Detský rekreačný pobyt vo forme letného tábora je určený pre deti zo sociálne slabších rodín vo veku 8 – 12 rokov. Letný tábor ponúka deťom pobyt v rôznych kútoch Slovenska, kde spoznajú prírodu okolo seba.

 Na základe Žiadosti o zaradenie dieťaťa do letného tábora a splnených podmienok bude vybraným deťom v rámci celého Slovenska bezplatne pridelený poukaz na pobyt v letnom tábore. Pridelením bezplatného poukazu dieťa získa ubytovanie a celodennú stravu v príslušnom spádovom rekreačnom zariadení MV SR alebo MO SR na 8 dní / 7 nocí a cestovné poistenie.

**Súčasťou poukazu nie je doprava do zariadenia a zo zariadenia, ktorú zabezpečujú rodičia detí (zákonní zástupcovia alebo nimi splnomocnené osoby) na vlastné náklady a na vlastnú zodpovednosť.**

**2 PODMIENKY PRIDELENIA POUKAZU NA POBYT**

**Na pridelenie bezplatného poukazu do letného tábora nie je právny nárok.**

Podmienky bezplatného pridelenia poukazu v letnom tábore sa viažu na spoločne posudzovanú domácnosť. Spoločne posudzovanou domácnosťou sa rozumejú všetky osoby vrátane detí žijúce v domácnosti s dieťaťom, ktoré sa má zúčastniť pobytu, bez ohľadu na vek, ich vzájomný príbuzenský vzťah a prihlásenie k trvalému pobytu.

 Na zaradenie žiadosti do výberu musia byť splnené všetky podmienky súčasne. Splnenie podmienok sa preukazuje v tlačive žiadosti čestným vyhlásením žiadateľa. Podmienku 2.1 je navyše potrebné preukázať príslušným potvrdením, ktoré je povinnou prílohou žiadosti.

**2.1 Minimálne 1 člen spoločne posudzovanej domácnosti je zárobkovo činný**

 Zárobkovou činnosťou sa rozumie vykonávanie závislej činnosti v pracovnoprávnom vzťahu, vrátane vykonávania práce na základe dohôd mimo pracovného pomeru, v služobnom pomere, štátnozamestnaneckom pomere alebo v obdobnom pracovnom vzťahu, podnikanie a vykonávanie inej samostatne zárobkovej činnosti, poberanie starobného, predčasného starobného, invalidného dôchodku alebo výsluhového dôchodku.

**Splnenie tejto podmienky je nutné preukázať v závislosti od druhu zárobkovej činnosti:**

**buď:** potvrdením zamestnávateľa o hrubom mesačnom príjme za posledné 3 kalendárne mesiace,

**alebo:** kópiou výpisu daňového priznania za predchádzajúce účtovné obdobie potvrdeného príslušným správcom dane z príjmov fyzickej osoby,

**alebo:** kópiou rozhodnutia sociálnej poisťovne alebo služobného úradu o priznaní dôchodku.

V prípade, že v spoločne posudzovanej domácnosti žijú viaceré osoby vykonávajúce zárobkovú činnosť, podmienku preukazujú všetky osoby príslušným spôsobom.

**2.2 Celkový príjem spoločne posudzovanej domácnosti za posledný kalendárny mesiac nepresahuje 800,00 €**

 Do celkového príjmu sa zahŕňajú všetky hrubé príjmy všetkých členov spoločne posudzovanej domácnosti zo zárobkovej činnosti, sociálne a štátne dávky, dávky z nemocenského a dôchodkového poistenia (výživné, rodičovský príspevok, nemocenské, materské, invalidný dôchodok, starobný

a predčasný starobný dôchodok, vdovský / vdovecký dôchodok, sirotský dôchodok, výsluhový dôchodok, podpora v nezamestnanosti, dávky v hmotnej núdzi a pod.), okrem prídavku na dieťa.

**2.3 Dieťa v čase nástupu do letného tábora spĺňa vekovú hranicu 8 – 12 rokov a je zdravotne spôsobilé pobytu v kolektíve bez potreby špeciálnej zdravotnej alebo psychologickej starostlivosti.**

Povinnou prílohou žiadosti je potvrdenie lekára - pediatra o zdravotnej spôsobilosti dieťaťa pred nástupom do kolektívu. Potvrdenie pediatra nesmie byť staršie ako 5 pracovných dní.

**3 ŽIADOSŤ O  ZARADENIE DIEŤAŤA DO LETNÉHO TÁBORA**

 Jednou žiadosťou je možné zaradiť do výberu len jedno dieťa. Ak má žiadateľ záujem prihlásiť na pobyt v letnom tábore viac detí, je nutné pre každé dieťa vyplniť a doručiť samostatnú žiadosť vrátane povinných príloh.

Jednou žiadosťou je možné zaradiť do výberu dieťa len na jeden ponúkaný termín pobytu.

 Tlačivá budú prístupné na  obecných / mestských úradoch, okresných úradoch a úradoch práce, sociálnych vecí a rodiny.

 Originál vyplnenej a podpísanej žiadosti vrátane požadovaných povinných príloh **žiadateľ doručí na adresu rekreačného zariadenia** uvedeného ako „miesto pobytu“ v určenom termíne.

 **Žiadosť, ktorá nebude mať vyplnené všetky predpísané údaje, nebude podpísaná alebo nebude obsahovať niektorú z povinných príloh, bude z výberu automaticky vylúčená.**

**4 PRIDELENIE BEZPLATNÉHO POUKAZ U DO LETNÉHO TÁBORA**

 **Výsledok spracovania žiadostí bude oznámený len úspešným žiadateľom** najneskôr do 5 pracovných dní od určeného termínu zaslania žiadosti, a to telefonicky aj písomne formou doručenia prideleného bezplatného poukazu. Zoznam detí, ktoré sa zúčastnia letného tábora, bude zároveň prístupný na web stránke: [www.minv.sk](http://www.minv.sk)

 Súčasťou poukazu budú pokyny pre rodičov o presnom čase a mieste odovzdania d ieťaťa pri nástupe do letného tábora a jeho prevzatia pri odchode, dopravná dostupnosť rekreačného zariadenia a ďalšie informácie o pobyte.

**5 SPÁDOVÉ ROZDELENIE ZARIADENÍ PODĽA OKRESOV**

 Rekreačné zariadenia boli rozdelené podľa okresov v závislosti od ubytovacej kapacity a dopravnej dostupnosti. Pri určovaní, do ktorého zariadenia spadá žiadateľ, **je rozhodujúca adresa doručovania písomností**, ak je odlišná od miesta trvalého pobytu.